BBIK วิ่ง 4% โบรกชี้หุ้นเติบโต ลุ้นกำไร Q2 นิวไฮ เป้าสูง 94 บ.
BBIK บวก 4% โบรกชี้หุ้นเติบโต ลุ้นกำไร Q2 นิวไฮ โต 64% แตะ 29 ลบ. เคาะเป้าสูง 94 บ.
BBIK บวก 4% โบรกชี้หุ้นเติบโต ลุ้นกำไร Q2 นิวไฮ โต 64% แตะ 29 ลบ. เคาะเป้าสูง 94 บ.
27 มิ.ย. 2565

ผู้สื่อข่าวรายงานว่า วันนี้ (27 มิ.ย.65) ราคาหุ้น บริษัท บลูบิค กรุ๊ป จำกัด (มหาชน) หรือ BBIK ณ เวลา 15:14 น. อยู่ที่ระดับ 71 บาท บวก 3 บาท หรือ 4.41% สูงสุดที่ระดับ 71.25 บาท ต่ำสุดที่ 68.50 บาท ด้วยมูลค่าการซื้อขาย 76.92 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ว่า BBIK เป็นที่ปรึกษาชั้นนำผู้ให้บริการด้านดิจิทัลทรานส์ฟอร์เมชันครบวงจร เดินหน้าโปรโมตนวัตกรรม LISMA: LINE as SAP Mobile Application ซึ่งเป็นการเชื่อมต่อระบบ SAP เข้ากับแอปพลิเคชัน LINE เพื่อยกระดับการใช้งานให้มีความคล่องตัวมากขึ้น และเพิ่มทางเลือกในการใช้งาน SAP บนแพลตฟอร์มโซเชียลมีเดียจากสมาร์ทโฟนให้แก่กลุ่มลูกค้า องค์กร อีกทั้งช่วยลดภาระค่าใช้จ่ายโดยไม่ต้องพัฒนาระบบขึ้นมาใหม่ ซึ่งบริษัทฯ ตั้งเป้าจับกลุ่มองค์กรชั้นนำขนาดกลางถึงขนาดใหญ่ที่ใช้งานระบบ SAP อยู่แล้ว
โดยทางฝ่ายวิจัยมองเป็นบวกเล็กน้อย หลังจากที่ในช่วงต้นปี BBIK มีการเข้าซื้อหุ้น บริษัท จีเอ็มวีพาย เป็นผู้เชี่ยวชาญและให้บริการที่ปรึกษาด้านระบบ SAP ซึ่งปัจจุบันเริ่มเดินหน้านวัตกรรมใหม่ LISMA มากขึ้น โดย LISMA จะช่วยลดค่าใช้จ่าย ให้กับลูกค้า โดยไม่ต้องพัฒนาระบบขึ้นมาใหม่ ค่าใช้จ่ายในการบำรุงรักษาระบบ ที่ถูกกว่า User มีความคุ้นเคยในการใช้งานลดค่าใช้จ่ายและเวลาในการฝึกอบรม
ทั้งนี้นวัตกรรมใหม่ แม้ว่าอาจจะมีผลกระทบต่อกำไรไม่มากแต่จะเป็นทางเลือกให้กับลูกค้าสามารถเลือกใช้บริการมากขึ้น ทำให้การบริการมีความครบวงจรจะช่วยสร้างความได้เปรียบในการแข่งขัน เนื่องจากลูกค้าสามารถใช้บริการแบบ One stop service ได้ สำหรับ BBIK ทางฝ่ายวิจัยยังมองเป็น Growth stock ที่น่าสนใจ ประเมินกำไรจะเติบโตเฉลี่ย 51% CAGR ในช่วง 2564-2567 โดยปี 2565 ประมาณการกำไรที่ 113 ล้านบาท เพิ่มขึ้น 70% จากงวดเดียวกันของปีก่อน แนะนำ “ซื้อ” ราคาเป้าหมาย 88 บาท
ด้านบริษัท หลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ ว่า กำไรไตรมาส 2/2565 จะทำ New high ต่อเนื่อง ที่ 29 ล้านบาท เพิ่มขึ้น 64% จากงวดเดียวกันของปีก่อน และเพิ่มขึ้น 3% จากไตรมาสก่อน และคาดกำไรปี 2565 ที่ 110 ล้านบาท เพิ่มขึ้น 65% จากงวดเดียวกันของปีก่อน จากรายได้ที่เติบโตสูงตาม Backlog ที่เพิ่มขึ้นอย่างต่อเนื่อง (ล่าสุด Backlog secure รายได้ 80-90% ของประมาณการปี 2565 ของทางฝ่ายวิจัย) โดยประเมินกำไรปี 2565-2567 โตสูงต่อเนื่องเฉลี่ย 49%CAGR ต่อปี ตามการทำ Digital transformation ที่เพิ่มสูงขึ้น การขยายธุรกิจในตลาดต่างประเทศ รวมถึงการเติบโตจากบริษัทออร์บิท ดิจิทัล แนะนำราคาเป้าหมาย 94 บาท